Балигъ гъащIэм хобакъуэ
Къэбэрдей-Балъкъэрым и школхэр къэзыух ныбжьыщIэ 6642-м иужьрей уэзджынэр къахуеуащ накъыгъэм и 25-м.
Гъэ еджэгъуэр зэриухым хуэгъэпса зэIущIэхэр Iэтауэ щагъэлъэпIащ республикэм и школ псоми. Хабзэ хъуауэ, а махуэр ныбжьыщIэхэм даIэт икIи хъуэхъу дахэхэмкIэ зыхуагъазэ егъэджакIуэхэм, адэ-анэхэм, гуфIэгъуэ зэхыхьэм кърихьэлIэ хьэщIэхэм.
КъБР-м егъэджэныгъэмрэ щIэныгъэмкIэ и министр Семэн Пщыкъанрэ Налшык щIыпIэ администрацэм егъэджэныгъэмкIэ и департаментым и унафэщI Мэлбахъуэ Тимуррэ щыIащ къалэм дэт курыт школ №21-м.
— Курыт школ №21-м фыкъыщIокIри XXI лIэщIыгъуэм и балигъ гъащIэм фыхобакъуэ, — бжыгъэхэр зэрызэтехуэм икIи абы нэщэнэ гуэр зэриIэм гу лъаригъатэу къыхигъэщащ министрым ныбжьыщIэхэм защыхуигъазэм. — Фи адэ-анэ- хэмрэ егъэджакIуэхэмрэ къызэрыфщыгугъауэ факъыхущIэкIыну, жэуаплыныгъэ зыхьыф, пэжымрэ захуагъэмрэ зыгъэнэхъапэ цIыху нэс къыфхэкIыну ди гуапэщ. Сыт хуэдэ Iуэхуми ехъулIэныгъэ щывиIэну дынывохъуэхъу!
НыбжьыщIэхэм я мурад дахэхэр къехъулIэну зэригуапэр къыхигъэщри, Мэлбахъуэ Тимур республикэ олимпиадэм щытекIуахэу Хъарзынэ Каринэрэ Уэртэн Миланэрэ дипломхэр яритыжащ.
Балигъ гъащIэм щыпхаш лъагъуэр насыпыфIэ хъуну я гъэсэнхэм ехъуэхъуащ школым и унафэщI Къэзакъ Зухрарэ ныбжьыщIэхэм я япэ егъэджакIуэ Къущхьэ Джульеттэрэ. Япэ классыр къэзыух цIыкIухэр еджапIэм къыщIэкI дэтхэнэ зыми хуэгъэпса усэхэм къеджащ.
НыбжьыщIэхэм фIыщIэ хуащIащ илъэс 11-кIэ адэ-анэ етIуанэу къащхьэщыта егъэджакIуэхэм, абыхэм ятеухуа усэхэр, уэрэдхэр жаIащ. Школ вальсыр ягъэзэщIа иужь, шар гъэпщахэр уафэм драгъэлъэтеящ, япэ классыр къэзыух цIыкIухэм я ныбжьэгъу нэхъыжьхэр я иужьрей дерсым щIэсыну еджапIэм щIашащ.
Ныбэжь Таисэ.
